Agencija "EuroDžet" četiri puta nedeljno organizuje obilazak značajnih istorijskih prostora ispod Beograda. Vaši domaćini na toj turi su autori knjige "Beograd ispod Beograda", Vidoje Golubović i Zoran Nikolić. Oni će sa vama šetati Beogradom oko dva sata i upoznati vas sa podacima o prestonici koje možda niste znali.

Ovoga puta, ekipu portala Telegraf.rs sa podzemnom prestonicom upoznao je novinar Zoran Nikolić.

Obilazak počinje ispred Biblioteke grada Beograda. Zoran nam je ispričao zanimljive anegdote iz turskog Beograda, a zatim smo se sputili u podrum Biblioteke, u Rimsku dvoranu. Tamo nam je Zoran objasnio da je Beograd među prvim gradovima u Evropi dobio vodovod.

Nakon Bilbioteke, krenuli smo u šetnju Kalemegdanom. Usput smo od Zorana slušali zanimljivosti o prestonici iz vremena pre Prvog svetskog rata. Zaustavili smo se nedaleko od spomenika Pobedniku, koji je, inače, trebalo da bude kod današnjeg hotela "Moskva". Zavirili smo u bunker Inforbiroa, star više od 60 godina, a mnogim Beograđanima potpuno nepoznat.

Sledeća stanica bila je barutana u donjem delu Kalemegdana. Ovaj kompleks sagradila je vojska Austrougarske kao poslednju liniju odbrane od Turaka.

Nekada toliko popularnom Karađorđevom šetali smo i mi. Ona nas je odvela na kraj našeg obilaska, u vinski lagum koji datira iz vremena kada se Srbija oslobađala od Turaka. Tamo nas je, prigodno, sačekalo vino i još zanimljivih detalja o Srbiji posle Turaka.